DECIZIA COMISIEI
din 23 octombrie 2007
privind Ajutorul de stat C 30/2006 (ex N 367/05 și N 623/05) pe care Italia intenționează să îl pună în practică prin modificarea actualului sistem de reducere a accizelor la biocombustibili
[notificată cu numărul C(2007) 5091]
(Numai textul în limba italiană este autentic)
(Text cu relevanță pentru SEE)
(2008/208/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 88 alineatul (2) primul paragraf,
având în vedere Acordul privind Spațiul Economic European, în special articolul 62 alineatul (1) litera (a),
urmare invitației adresate părților interesate de a-și prezenta observațiile în conformitate cu articolele menționate (1) și având în vedere observațiile trimise,
întrucât:
I. PROCEDURĂ
(1)
Prin scrisoarea din 26 iulie 2005, înregistrată la 29 iulie 2005, autoritățile italiene au notificat, în conformitate cu articolul 88 alineatul (3) din Tratatul CE, măsura de ajutor N 367/2005 prin procedură simplificată. Prin scrisoarea din 28 septembrie 2005, înregistrată la aceeași dată, autoritățile italiene au notificat, în conformitate cu articolul 88 alineatul (3) din Tratatul CE, măsura de ajutor N 623/2005, de asemenea prin procedură simplificată. Notificarea înregistrată cu nr. N 367/2005 avea în vedere modificările aduse unui sistem de ajutor existent, autorizat de Comisie până la sfârșitul anului 2005 cu nr. N 717/2002 (2), în timp ce notificarea înregistrată cu nr. N 623/2005 avea în vedere ca sistemul modificat să fie prelungit până la sfârșitul anului 2007.
(2)
Prin scrisorile din 29 august 2005 și 21 octombrie 2005, Comisia a cerut informații suplimentare, care au fost primite prin scrisorile din 27 septembrie 2005 și 21 noiembrie 2005, înregistrate la aceleași date. Ca urmare a reuniunii dintre reprezentanții Italiei și cei ai Comisiei din 9 decembrie 2005, solicitată de Italia, în data de 19 decembrie 2005 Comisia a trimis o scrisoare în care recapitula problemele nerezolvate. Autoritățile italiene au prezentat informațiile care lipseau prin două scrisori: una trimisă la 28 februarie 2006 și înregistrată la 1 martie 2006 și una trimisă la 28 aprilie 2006 și înregistrată la 5 mai 2006. Cea de-a doua scrisoare a fost trimisă urmare întâlnirii dintre Italia și Comisia Europeană din 15 martie 2006 și a scrisorii către Italia din data de 24 martie 2006.
(3)
Prin scrisoarea din 7 iunie 2006, Comisia a informat Italia asupra deciziei sale de a iniția procedura în temeiul articolului 88 alineatul (2) din Tratatul CE în legătură cu măsura de ajutor. Cele două notificări (N 623/2005 și N 367/2005) priveau aceeași chestiune, iar Comisia, inclusiv din motive de eficiență procedurală, a adoptat o singură decizie de inițiere pentru ambele. Pe lângă aceasta, Comisia a considerat întreaga corespondență cu Italia cu privire la notificarea N 367/2005 drept corespondență care privește și notificarea N 623/2005. Comisia a adoptat decizia menționată prin procedură normală din cauza faptului că Italia nu a prezentat raportul anual prevăzut la articolul 4 din Regulamentul (CE) nr. 794/2004 al Comisiei (3) privind procedura de notificare simplificată. În plus, modificările aduse sistemului constituiau modificarea unui ajutor existent, în conformitate cu articolul 4 alineatul (1) din același regulament, astfel încât trebuia să se verifice compatibilitatea acestora cu piața comună.
(4)
Decizia Comisiei de inițiere a procedurii a fost publicată în Jurnalul Oficial al Uniunii Europene (4). Comisia a invitat părțile interesate să prezinte observații.
(5)
Părțile interesate au prezentat Comisiei observațiile solicitate. Observațiile au fost transmise autorităților italiene, care au avut în acest fel prilejul să răspundă;comentariile autorităților italiene au parvenit prin scrisorile din 28 noiembrie 2006 și 10 aprilie 2007.
(6)
Prin scrisoarea din 16 iulie 2007 Comisia a solicitat informații suplimentare, primite prin scrisoarea din 6 august 2007.
II. DESCRIEREA MĂSURII
(7)
Ambele notificări se referă la modificări aduse unui sistem de ajutoare existent.
2.1. Sistemul existent
(8)
Sistemul autorizat de Comisie cu numărul de ajutor N 717/2002 prevede reducerea cotei accizelor pentru bioetanol și derivații săi (ETBE), dar și pentru aditivii și substanțele reformulate obținute din biomasă utilizați pentru benzină și pentru gaz, cu excepția biomotorinei. Bioetanolul este un produs agricol și derivă 100 % din surse de energie regenerabile. ETBE (etil-terț-butil-eterul), care este bioetanol transformat în eter, este obținut din alcool de origine agricolă prin reacția bioetanolului cu izobutilenă și derivă doar 47 % din surse de energie regenerabile. Unicul aditiv obținut din biomasă cunoscut în prezent este dietil-carbonul, care poate fi utilizat ca aditiv pentru motorină.
(9)
Biocombustibilii pot fi utilizați sub formă de amestec sau în stare pură. Cele două produse finale sub formă de amestec care pot beneficia de reducere sunt amestecul bioetanol - benzină (5 %-95 %) și amestecul ETBE - benzină (15 %-85 %).
(10)
Proiectul are rolul de a încuraja utilizarea de biocombustibili obținuți din vin, din cereale, dar și din sfeclă-de-zahăr și din melasă. Beneficiarii ajutorului sunt participanții la un proiect experimental. În cadrul măsurii de ajutor N 717/2002 au fost selecționate trei întreprinderi prin licitație deschisă: Ecofuel SA, Milano, producătoare de ETBE, precum și IMA SRL, Partinico (Palermo) și Silcoma SA, Correggio (Reggio Emilia), producătoare de bioetanol. Licitația a fost deschisă tuturor întreprinderilor comunitare care produceau biocombustibilii menționați și îndeplineau condițiile stabilite prin decizia privind procedura de licitație.
(11)
S-a stabilit ca măsura să se aplice pe o durată de trei ani, din 2003 până în 2005. S-a prevăzut un buget total de 15 493 706 EUR pe an, TVA inclusă. Cu toate acestea, din cauza întârzierilor în procedura de licitație, ajutorul a fost acordat de la începutul anului 2005.
(12)
Au fost acordate avantaje sub forma unei cote reduse a accizelor pentru perioada 2003-2005, astfel (pe litru de biocombustibil):
Biocombustibili
Cota normală
Reducerea
Cota redusă
EUR/litru
Bioetanol
0,541
(benzină)
0,26
0,281
ETBE
0,541
(benzină)
0,25427
0,28673
Alți aditivi și amestecuri
(pentru benzină)
0,541
(benzină)
0,26
0,281
Alți aditivi și amestecuri
(pentru motorină)
0,403
(țiței)
0,16
0,243
(13)
Reducerea taxei aprobată pentru un litru de ETBE este echivalentă cu o scutire totală de taxă la fiecare 0,47 litri de ETBE, ceea ce reprezintă partea de carburant derivat din biomasă (5).
(14)
Reducerea accizelor se aplică biocombustibililor aflați în stare pură sau sub formă de amestec. În ceea ce privește biocombustibilii amestecați cu combustibili fosili, Italia a confirmat că reducerea accizelor ar fi proporțională cu volumul biocombustibilului din produsul final.
(15)
În decizia N 717/2002, Comisia a concluzionat că reducerile nu depășeau diferența dintre costurile de producție a energiei din biocombustibili și prețul de piață al acestei energii. Prin urmare, Comisia a exclus supracompensarea în cazul producției de biocombustibili.
2.2. Modificări notificate
(16)
Italia a comunicat, prin notificarea N 367/2005, o creștere a bugetului total anual alocat sistemului de ajutor, de 73 MEUR, TVA inclusă. Prin notificarea N 623/2005, Italia a comunicat prelungirea măsurii existente până la finele anului 2007. Baza juridică a ambelor modificări o constituie articolul 1 alineatul (520) din Legea nr. 311 din 30 decembrie 2004. Modificările au fost introduse pentru a crește importanța programului în lumina modificărilor semnificative aduse politicilor privind biocombustibilii la nivel comunitar (îndeosebi prin adoptarea Directivei 2003/30/CE a Parlamentului European și a Consiliului din 8 mai 2003 de promovare a utilizării biocombustibililor și a altor combustibili regenerabili pentru transport (6) și a Directivei 2003/96/CE a Consiliului din 27 octombrie 2003 privind restructurarea cadrului comunitar pentru impozitarea produselor energetice și a electricității (7).
(17)
Pentru noua măsură se va organiza o nouă procedură de licitație deschisă. Autoritățile italiene au subliniat că cei trei beneficiari selectați prin procedura de licitație desfășurată în cadrul sistemului existent N 717/2002 nu vor fi în mod necesar beneficiarii selectați în cadrul noului sistem.
(18)
În plus, Italia a comunicat intenția de a majora reducerile de accize la biocombustibili și a cotelor accizelor la combustibilii fosili și a transmis costurile de producție actualizate privind bioetanolul și bio-ETBE. Cotele accizelor notificate sunt următoarele:
Biocombustibili
Cota normală
Reducerea
Cota redusă
EUR/l
Bioetanol
0,564
(benzină)
0,275
0,289
Bio-ETBE
0,564
(benzină)
0,265
0,299
(19)
Reducerea taxei la bio-ETBE (egal cu 0,265 EUR/l), notificată, corespunde unei scutiri fiscale totale pentru 0,47 litri de ETBE, ceea ce reprezintă partea de carburant obținută din biomasă.
(20)
Costurile de producție a bioetanolului au crescut cu 32 EUR/1 000 litri din cauza creșterii costului materiilor prime (sfecla-de-zahăr și melasa), a prelucrării intermediare și a transportului. Creșterea costului de producție a bio-ETBE (consecință a creșterii costului bioetanolului) a fost compensată de creșterea prețurilor de vânzare a subproduselor. Prețul de referință al combustibililor fosili utilizat pentru compararea cu prețurile biocombustibililor a fost de 0,453 EUR/l (8). Costurile de producție și prețul combustibililor fosili au fost utilizate la punctul 39 pentru calcularea costurilor de producție suplimentare ale biocombustibililor eligibili pentru ajutor.
(21)
Italia se angajează să monitorizeze semestrial costurile de producție ale biocombustibililor și ale combustibililor fosili și, dacă este cazul, să ajusteze reducerea accizelor, astfel încât să se evite supracompensarea costurilor de producție pe toată durata ajutoarelor în cauză.
(22)
Prin scrisorile din 21 octombrie 2005, 19 decembrie 2005 și 24 martie 2006, Comisia a solicitat autorităților italiene să suspende distribuirea noului ajutor în cadrul sistemului actual pentru întreprinderile care nu au restituit ajutoarele incompatibile, în conformitate cu deciziile anterioare privind recuperările, în special Decizia 2000/128/CE a Comisiei din 11 mai 1999 privind sistemul de ajutoare acordate de Italia pentru promovarea politicii privind ocuparea forței de muncă (9), Decizia 2003/193/CE a Comisiei din 5 iunie 2002 privind scutirile de impozite și împrumuturile privilegiate în beneficiul serviciilor de utilități publice din Italia (10), Decizia 2004/800/CE a Comisiei din 30 martie 2004 privind sistemul de ajutor de stat pus în aplicare de Italia de instituire a unor măsuri urgente în sprijinul ocupării forței de muncă (11) și Decizia 2005/315/CE din 20 octombrie 2004 privind sistemul de ajutoare pus în aplicare de Italia în beneficiul întreprinderilor care au realizat investiții în localitățile grav afectate de calamități naturale în 2002 (12), pentru a permite Comisiei să țină seama, în evaluarea sa, de denaturarea cumulată care rezultă atât din noile ajutoare cât și din ajutoarele incompatibile anterioare, care nu au fost recuperate.
(23)
Autoritățile italiene au refuzat să își asume un angajament în acest sens. În plus, acestea au declarat că, după părerea lor, hotărârea Curții de Justiție din 15 mai 1997 (13) (denumită în continuare „jurisprudența Deggendorf”), în baza căreia Comisia trebuie să controleze cumularea ajutorului nou cu cel anterior, nu ar trebui să fie aplicată sistemelor de ajutoare.
(24)
Autoritățile italiene au subliniat că beneficiarii selectați în urma licitației deschise în cadrul sistemului existent N 717/2002 (cf. punctului 6) nu vor fi în mod necesar beneficiarii noului sistem.
(25)
Notificarea înregistrată cu nr. N 623/2005 prelungește de la sfârșitul anului 2005 până la sfârșitul anului 2007 sistemul existent, modificat anterior prin notificarea N 367/2005.
III. MOTIVE PENTRU INIȚIEREA PROCEDURII ÎNTEMEIATE PE ARTICOLUL 88 ALINEATUL (2)
(26)
Autoritățile italiene au refuzat să-și ia angajamentul de a suspenda acordarea de noi ajutoare în baza sistemului actual față de întreprinderile care nu au restituit ajutoarele incompatibile, în conformitate cu decizia de recuperare anterioară. Prin urmare, Comisia s-a găsit în imposibilitatea de a lua în considerare denaturarea cumulată care rezultă din ajutorul anterior și din cel actual.
IV. OBSERVAȚIILE PĂRȚILOR INTERESATE
(27)
Asociația națională a distilatorilor industriali de alcool și băuturi tari Associazione Nazionale Industriali Distilatori di Alcoli e di Acquaviti (AssoDistil) a fost singura parte interesată care a prezentat observații privind inițierea procedurii.
(28)
AssoDistil a subliniat că beneficiarii măsurii notificate nu sunt cunoscuți și că nu se prevede că vor fi aceiași cu cei care au beneficiat de măsura precedentă.
(29)
Pe lângă aceasta, AssoDistil a informat Comisia că a propus autorităților italiene să introducă în procedurile de licență pentru biocombustibili o clauză prin care dreptul de a participa la licitația pentru noul ajutor să fie condiționat de necumularea ajutorului anterior cu ajutorul incompatibil anterior, precum și condiția ca plata noului ajutor să fie suspendată in cazul în care beneficiarul nu a restituit încă ajutorul precedent incompatibil.
V. OBSERVAȚIILE ITALIEI
(30)
Prin scrisoarea primită la 10 aprilie 2007, autoritățile italiene s-au angajat să introducă în procedura de licitație privind biocombustibilii o clauză care să condiționeze dreptul de participare de absența oricărui cumul cu ajutoarele anterioare ilegale. În plus, autoritățile italiene s-au angajat să suspende plata noilor ajutoare în cazul în care beneficiarii nu au restituit ajutoarele incompatibile.
(31)
Autoritățile italiene au eliminat posibilitatea ca angajamentul să constituie un precedent pentru sistemele care vor fi notificate în viitor, subliniind că angajamentul se referă numai la ajutoarele actuale, în funcție de particularitățile acestora.
VI. EVALUAREA MĂSURII
(32)
Italia a notificat măsura Comisiei, iar intrarea sa în vigoare face obiectul aprobării de către Comisie, astfel încât Italia s-a supus obligațiilor de la articolul 88 alineatul (3) din Tratatul CE. Modificările notificate aduse sistemului se referă la creșterea bugetului alocat sistemului, precum și a duratei acestuia. De asemenea, Comisia a fost informată cu privire la modificarea reducerii accizelor și la modificarea modului de calculare a costului de producție al combustibililor fosili.
(33)
În temeiul articolului 87 din Tratatul CE, ajutorul de stat este: (a) orice ajutor acordat de un stat membru sau din resurse de stat (b) care denaturează concurența (c) care este în beneficiul anumitor întreprinderi (d) în măsura în care afectează schimburile dintre statele membre.
(34)
Reducerea accizei este acordată din resurse de stat. Măsura este menită să compenseze o parte a costurilor de producție a producătorilor de biocombustibili prin diminuarea obligației de a plăti impozitul pe produse, măsura aceasta favorizează unele întreprinderi și producția de anumite bunuri. În consecință, prețurile biocombustibililor pot fi reduse la un nivel competitiv cu prețurile combustibililor fosili. Întrucât biocombustibilii sunt înlocuitori ai combustibililor fosili, acest avantaj poate denatura concurența pe piața comunitară. Combustibilii se comercializează la nivel internațional, prin urmare este posibil ca măsura să afecteze comerțul dintre statele membre, așadar ea constituie un ajutor de stat, în temeiul articolului 87 alineatul (1) din Tratatul CE.
(35)
Articolul 87 alineatul (3) litera (c) din Tratatul CE prevede o exceptare de la principiul general referitor la incompatibilitatea cu piața comună, prevăzut la alineatul (1) din același articol, în cazul ajutoarelor care au rolul de a facilita dezvoltarea anumitor activități economice sau regiuni, cu condiția să nu afecteze condițiile de schimb într-o măsură care să contravină interesului comun.
(36)
Măsurile de ajutor propuse sunt menite să promoveze utilizarea de carburanți ecologici, astfel încât să se reducă emisia de gaz de seră. Dezvoltarea energiilor regenerabile și, în special, a biocombustibililor (14) a fost promovată începând din 1995 prin numeroase măsuri comunitare (15) și, din anul 2003, prin Directiva 2003/30/CE a Parlamentului European și a Consiliului (16) privind promovarea utilizării de biocombustibili sau alți combustibili regenerabili pentru transport („Directiva combustibililor”). În conformitate cu articolul 3 din directiva menționată, statele membre ar trebui să asigure introducerea pe piețele lor a unei cote minime de biocombustibili. Valoarea de referință a obiectivelor naționale este de 5,75 % și ar trebui să fie atinsă până la 31 decembrie 2010.
(37)
Obiectivele sistemului actual sunt conforme cu politica UE în acest sector. Comisia trebuie să evalueze măsura notificată în lumina orientărilor comunitare privind ajutoarele de stat pentru protecția mediului (17), cu excepția cazului în care ajutorul este destinat susținerii produselor cuprinse în lista de la anexa I din tratat, aceasta fiind lista produselor reglementate de titlul II privind agricultura.
(38)
În baza secțiunii E.3.3. din orientările referitoare la mediu, se pot acorda ajutoare operaționale pentru producția de energie regenerabilă. Comisia consideră că un astfel de ajutor poate beneficia de un tratament special din cauza dificultăților cu care s-au confruntat uneori aceste surse de energie, în concurență cu sursele convenționale de energie.
(39)
Punctul 56 din orientările comunitare referitoare la mediu prevede că ajutoarele de stat pot compensa diferența dintre costul de producție al energiei din surse de energie regenerabile și prețul de piață al energiei respective. Această măsură este dezvoltată la punctele 59 și 60 din orientările comunitare. Din tabelele prezentate mai jos rezultă cu claritate că ajutorul le permite producătorilor să comercializeze amestecul de combustibil la un preț suficient pentru a concura cu combustibilul fosil. Se prevede status quo pe toată durata sistemului, întrucât Italia a confirmat că la fiecare 6 luni se va monitoriza modificarea prețului la combustibilul fosil și a costurilor de producție al biocombustibililor și, dacă este necesar, nivelul ajutorului va fi ajustat în consecință.
Costuri de producție pentru 1 000 litri
Bioetanol
Bio-ETBE
Sfeclă de zahăr/melasă
Cereale
Vin
A)
Materii prime
270,00
380,00
650,00
Bioetanol
:
334,10
Rafinat (1)
:
400,00
B)
Mâna de lucru
30,00
30,00
30,00
21,50
C)
Restituiri de capital
30,00
30,00
30,00
9,70
D)
Prelucrare intermediară
205,00
215,00
195,00
37,10
E)
Costuri de transport
22,00
22,00
22,00
F)
Prețul de vânzare a subproduselor
- 130,00
- 149,00
G)
Costuri de producție
(A + B + C + D + E + F)
557,00
530,00
910,00
653,40
H)
Marja profitului 5 %
27,85
27,35
46,35
32,67
I)
Factor de ajustare a puterii calorice (18)
270,36
265,50
449,94
110,46
J)
Total, fără taxe
(G + H + I)
855,21
839,85
1 428,29
796,53
K)
Defiscalizarea biocombustibililor
274,78
274,78
274,78
265,08
L)
Prețul combustibililor (J - K)
580,42
565,07
1 148,51
531,45
M)
Prețul de referință al combustibililor fosili, fără taxe
453,00
453,00
453,00
453,00
Diferența (L - M) (19)
127,43
112,07
695,51
78,45
(40)
Măsura notificată prevede că pot beneficia de reducerea impozitelor, în afară de bioetanol și bio-ETBE, aditivii și derivații reformulați din biomasă. Unicul potențial aditiv derivat din biomasă cunoscut până în prezent este dietil-carbonul. Cu toate acestea, având în vedere că acest produs nu se află încă pe piață, nu este disponibilă nicio informație privitoare la costurile de producție. Același lucru este valabil pentru potențialii aditivi ulteriori și substanțele reformulate derivate din biomasă care nu sunt cunoscute încă, dar care pe viitor ar putea fi introduse în temeiul sistemului în cauză. Comisia Europeană constată că Italia s-a angajat în cadrul sistemului aprobat prin Decizia N 717/2002 (20), să desfășoare o analiză specifică, imediat ce un nou produs va beneficia de reducerea de impozit, astfel încât să existe garanția că reducerea nu dă naștere la supracompensare. Aceste informații vor fi prezentate, de asemenea, în rapoartele anuale de monitorizare.
(41)
Cerealele, sfecla de zahăr, melasele și vinul utilizate pentru producția de biocombustibili în cadrul sistemului în cauză intră sub incidența capitolului 10, respectiv capitolului 17.03 și capitolului 22.05 din lista anexei I la tratat, în care sunt enumerate produsele prevăzute de titlul II referitor la Agricultură. Ajutoarele pentru aceste produse se încadrează în domeniul de aplicare a orientărilor comunitare privind ajutoarele de stat din sectorul agricol și sunt excluse din orientările privind mediul, în conformitate cu articolul 7 din aceste din urmă orientări. În conformitate cu punctul 194 din orientările comunitare privind ajutoarele de stat în sectorul agricol și forestier 2007-2013 (21), în cazul notificărilor în curs de examinare la 1 ianuarie 2007 se aplică în continuare orientările din anul 2000 (22). În conformitate cu punctul 5.5.3. din orientările privind ajutorul în agricultură, în cazuri justificate, cum ar fi ajutoarele pentru dezvoltarea biocombustibililor, Comisia poate aproba și ajutoare operaționale în cazul în care se demonstrează că acestea sunt necesare pentru compensarea costurilor suplimentare rezultate din întrebuințarea mijloacelor de producție eco-compatibile în locul proceselor de producție tradiționale. Ajutorul trebuie să se limiteze la neutralizarea efectelor costurilor suplimentare și ar trebui să facă obiectul unei reexaminări periodice cel puțin la fiecare cinci ani. Sistemul de ajutoare în cauză îndeplinește aceste condiții, întrucât ajutoarele privesc doar biocombustibilii care, în lipsa ajutorului, nu ar fi competitivi pe piață și, în plus, nivelul ajutoarelor va fi supus unei examinări și eventual ajustat în fiecare an pentru a se evita supracompensarea costurilor de producție a biocombustibililor.
(42)
Întrucât măsura prevede reducerea accizelor la un produs energetic, aceasta va fi evaluată în lumina Directivei 2003/96/CE a Consiliului din 27 octombrie 2003 privind restructurarea cadrului comunitar pentru impozitarea produselor energetice și a electricității (directiva privind impozitarea produselor energetice) (23).
(43)
Articolul 16 alineatul (1) din directiva menționată permite statelor membre să aplice o scutire sau o cotă de impozitare redusă la biocombustibili. Cu toate acestea, articolul 16 alineatul (2) din aceeași directivă limitează scutirea sau reducerea de impozit la acea parte din produs obținută din biomasă. Bioetanolul este derivat în totalitate din biomasă, în timp ce doar 47 % dintr-un litru de ETBE este obținut din această sursă. Reducerea accizelor la bio-ETBE introdusă de Italia (egală cu 0,26508 EUR) este echivalentă cu 47 % din cota normală a accizei (0,564 EUR). Aceasta reprezintă o scutire totală de impozit a părții de biomasă din ETBE obținute din biomasă și este conformă cu dispozițiile articolului 16 alineatul (2).
(44)
Reducerea accizelor se aplică biocombustibililor în stare pură sau în amestec. În ceea ce privește biocombustibilii amestecați cu carburant fosil, reducerea accizei va fi proporțională cu volumul de biocarburant din produsul final. Astfel, cu cât procentul de biocarburant din produsul final este mai ridicat, cu atât valoarea reducerii potențiale a accizei la produsul final este mai mare.
(45)
Sistemul notificat respectă de asemenea articolul 16 alineatul (3) din Directiva 2003/96/CE, conform căruia reducerea impozitului trebuie să fie ajustată pentru a se ține seama de modificarea prețurilor la materia primă, pentru a se evita supracompensarea costurilor suplimentare aferente producției de biocombustibili.
(46)
De măsură pot beneficia toate întreprinderile comunitare care produc biocombustibilii în cauză și îndeplinesc condițiile stabilite în decizia privind procedura de licitație. Prin urmare, măsura nu este discriminatorie.
(47)
Comisia ia notă de faptul că Italia a asigurat că măsura nu este în vigoare și va fi aplicată numai după ce va fi autorizată către Comisie.
(48)
De asemenea, Comisia ia notă de faptul că măsura inițială a fost prelungită și că noua măsură are o durată limitată, până la 31 decembrie 2007.
(49)
În plus, Comisia subliniază problema eventualului cumul al denaturării care rezultă din ajutorul care face obiectul sistemului de reducere a accizelor și a altor denaturări care rezultă din alte ajutoare ilegale și incompatibile, în special în temeiul sistemelor menționate la punctul 22, care nu au fost încă restituite. În conformitate cu jurisprudența Deggendorf, compatibilitatea noului ajutor poate depinde de existența unui ajutor anterior ilegal care nu a fost restituit, întrucât efectul cumulat al ajutoarelor ar putea denatura semnificativ concurența pe piața comună.
(50)
Comisia observă că, în ceea ce privește aplicarea jurisprudenței Deggendorf, autoritățile italiene s-au angajat, în contextul măsurii în cauză, să introducă în procedura de licitație privind biocombustibilii o clauză care să condiționeze dreptul de participare de absența oricărui cumul cu ajutoarele anterioare ilegale. Mai mult, autoritățile se angajează să suspende plata noilor ajutoare atât timp cât beneficiarii nu au restituit încă ajutoarele incompatibile menționate de Comisie în decizia sa de inițiere a procedurii.
(51)
Comisia observă că în timpul procedurii inițiate în temeiul articolului 88 alineatul (2) din Tratatul CE nu a primit, din partea terților interesați, observații care să indice că ajutoarele propuse ar putea influența condițiile schimburilor comerciale sau ar putea denatura concurența într-o măsură care să contravină interesului comun.
VII. CONCLUZII
(52)
Pe baza celor de mai sus, Comisia concluzionează că măsura este conformă cu dispozițiile aplicabile ale orientărilor comunitare privind ajutoarele de stat pentru protecția mediului, precum și ale dispozițiilor relevante din Directiva 2003/96/CE. În plus, Italia s-a angajat să suspende acordarea noului ajutor în baza sistemului actual, întreprinderilor care nu au restituit ajutoarele incompatibile, în conformitate cu decizia anterioară referitoare la recuperare. Prin urmare, măsura poate fi considerată compatibilă cu piața comună, în conformitate cu articolul 87 alineatul (3) litera (c) din tratat,
ADOPTĂ PREZENTA DECIZIE:
Articolul 1
Măsura pe care Italia intenționează să o pună în aplicare în temeiul articolului 1 alineatul (520) din Legea nr. 311 din 30 decembrie 2004 și care prevede un buget anual de 73 MEUR, constând în modificarea și prelungirea până la 31 decembrie 2007, a unui sistem existent de reducere a accizelor la biocombustibili, este compatibilă cu piața comună.
În consecință, se autorizează punerea în aplicare a acestei măsuri.
Articolul 2
Prezenta decizie se adresează Republicii Italiene.
Adoptată la Bruxelles, 23 octombrie 2007.